અમદાવાદ: ઉતરપ્રદેશમાં મુખ્યમંત્રી યોગી આદીત્યનાથ ધડાધડ એક બાદ એક શહેરોના નામ બદલી રહ્યા છે અને ગઈકાલે ફૈઝલાબાદને ‘અયોધ્યા’ નામ આપીને હવે પાટનગરને લખનૌ નહી. લક્ષ્મણપુર નામ આવશે તેવા સંકેત છે. વાસ્તવમાં અગાઉ મોગલ શાસકોએ નામ બદલ્યા હતા. હવે તે જૂના નામ ફરી સામે આવી રહ્યા છે. પરંતુ હાલના વડાપ્રધાન નરેન્દ્ર મોદી જયારે ગુજરાતના મુખ્યમંત્રી હતા અથવા તો તે પુર્વે પણ જયારે ભાજપનું શાસન હતું તે સમયે અમદાવાદનું નામ કર્ણાવતી કરવાનો પ્રસ્તાવ ભાજપે ર્ક્યો હતો પણ કોઈ અકળ કારણોસર ગુજરાતમાં તેમ થઈ શકયું નથી. અમદાવાદનું નામ બદલાય તેમાં ભાગ્યે જ કોઈ વિરોધ થયાની શકયતા છે છતાં રાજય સરકાર કોઈ ચૂંટણીની રાહ જુએ છે કે કેમ તે પ્રશ્ર્ન છે. રસપ્રદ બાબત એ છે કે ફૈઝલાબાદનું નામ અયોધ્યા કરવા માટે ગુજરાત સરકાર યુપીના મુખ્યમંત્રી યોગી આદીત્યનાથને અભિનંદન આપે છે પણ રાજયના નાયબ મુખ્યમંત્રી શ્રી નીતિન પટેલ કહે છે કે અમદાવાદનું નામ કર્ણાવતી કરવામાં કાનૂની વિધ્ન છે. અમોને જો આ માટે ટેકો આપીએ તો અમો તૈયાર છીએ. જો કે ગત માર્ચ માસમાં મુખ્યમંત્રી વિજયભાઈ રૂપાણીએ કહ્યું હતું કે અમદાવાદનું નામ કર્ણાવતી કરવાની પ્રક્રિયા ચાલુ છે. તેઓએ કહ્યું કે આ નામ બદલવા માટે અમોને સંસદમાં બેતૃતીયાંશ બહુમતી જોઈએ. વાસ્તવમાં ગુજરાત કોંગ્રેસને આ નામ બદલવા સામે વાંધો જ નથી. બાપુનગરના ધારાસભ્ય અને અમદાવાદના પુર્વ મેયર હિમ્મતસિંહ પટેલે ખુદે વિધાનસભામાં આ પ્રશ્ર્ન વારંવાર ઉઠાવીને અમદાવાદનું નામ કર્ણાવતી કયારે કરાશે તે પૂછયું જ છે. જો કે વિધાનસભાનું રેકર્ડ કહે છે કે અમદાવાદનું નામ કર્ણાવતી કરવાની કોઈ દરખાસ્ત જ નથી. હવે ગુજરાતે જ આ દરખાસ્ત ન કરી હોય તો પછી કેન્દ્ર તેનો પ્રતિભાવ આપે તેવો મુદો જ કર્યો છે. હાલના મુખ્યમંત્રી શ્રી વિજયભાઈ રૂપાણીએ પણ વિધાનસભામાં ધારાસભ્ય નીઝાર, સુનીલ ગામીતના એક પ્રશ્ર્નના જવાબમાં કહ્યું હતું કે 31 માર્ચ 2018ની સ્થિતિએ અમદાવાદનું નામ કર્ણાવતી કરવાની કોઈ દરખાસ્ત કેન્દ્ર સરકારને મોકલવામાં આવી જ નથી. આમ વાત તો ગુજરાતમાંથી જ અટકી છે અને સંસદમાં બે તૃતીયાંશ બહુમતીની જરૂર પડતી હોય તો તે યુપીના સીએમને કેમ નથી ખબર?